a)

Hodnotenie podmienok na farmách, ktoré sa chcú stať súčasťou systému označovania pôvodu, a kontrola schválených fariem.“ „Certifikačný inštitút overuje, či výrobcovia, ktorí sa chcú stať súčasťou systému, spĺňajú ustanovenia z brožúry noriem, pokiaľ ide o: – umiestnenie farmy v rámci výrobnej oblasti; – výrobný systém; – plemená chované na farme; – odporúčaný prevenčný plán a ošetrenia a/alebo očkovania, ktoré sa považujú za potrebné.“ „Po návšteve farmy certifikačný inštitút predloží správu združeniu výrobcov.“ „Certifikačný inštitút kedykoľvek a bez predchádzajúceho oznámenia vykonáva kontroly na farmách, ktoré vyrábajú hovädzie mäso určené na certifikáciu podľa daného označenia pôvodu. Kontrolné návštevy musia zohľadniť pracovný režim prebiehajúceho systému výroby.“ „Kontroly sa sústreďujú na osobitné farmy a zahŕňajú: – identifikáciu a vek (zvieratá musia byť najneskôr do veku troch mesiacov zaregistrované) dobytka na farme; – kontrolu, či sú informácie poskytnuté na ID kartách a zdravotných kartách správne a či sú maštaľné formuláre správne vyplnené; – zaobchádzanie so zvieratami a riadenie ich chovu; – poskytované krmivo (inšpekcia žľabov na kŕmenie dobytka); – zber výkalov, moču a vzoriek krvi na rozbor.“ „Každá zistená nezrovnalosť sa okamžite oznamuje združeniu výrobcov. Každý mesiac sa náhodne vyberajú farmy, na ktorých sa uskutoční návšteva, a na každej farme sa uskutočnia najmenej dve návštevy.“ „b) Hodnotenie existujúcich podmienok a kontrola bitúnkov:“ „Aby sa bitúnky mohli zaradiť do systému označovania pôvodu a byť v ňom zaregistrované, certifikačný inštitút vopred zabezpečuje splnenie podmienok stanovených v brožúre špecifikácie označenia pôvodu. Po návšteve bitúnka certifikačný inštitút predloží správu združeniu výrobcov. Pri zabíjaní zvierat, ktoré majú získať označenie pôvodu, musí byť prítomný inšpektor zo združenia výrobcov. Môže sa to uskutočniť len na registrovaných bitúnkoch.“ „Zakaždým, keď inšpektor certifikačného inštitútu navštívi bitúnok ako svedok pri zabíjaní zvierat, musí sa uistiť, že sa dodržiavajú všetky normy stanovené v certifikačnej brožúre, najmä pokiaľ ide o tieto body:“ – kontrola, či sú všetky záznamy, ktoré treba viesť, správne vyplnené skutočnými údajmi, najmä pokiaľ ide o používanie záručných osvedčení; – či sa môžu zvieratá zabiť, berúc do úvahy bezpečnostné obdobia stanovené pre predpísané veterinárne ošetrenia; – podmienky na odpočinok pred zabitím a ustanovenie o oddelených priestoroch pre zvieratá zapísané v registroch označenia pôvodu; – súlad s technickými a sanitárnymi podmienkami, ktoré sú stanovené platnými právnymi predpismi pre bitúnky, pokiaľ ide o priestory, hygienu a čistotu, technické postupy počas zabíjania a prípravy jatočných tiel a podmienky týkajúce sa chladenia; – identifikácia (zdravotnou značkou), označovanie a klasifikácia celých jatočných tiel, jatočných polovíc a jatočných štvrtín na linke a v chladiarenskom sklade; – cieľové miesto odoslaných jatočných tiel, jatočných polovíc a veľkých kusov mäsa; – korešpondencia medzi identifikačnými číslami zvierat, ktoré prijíma bitúnok na zabitie, bitúnkovými číslami zvierat, jatočnými telami, jatočnými polovicami, jatočnými štvrtinami, veľkými kusmi mäsa a/alebo ich časťami a vydanými záručnými osvedčeniami.“ „Jedenkrát za mesiac sa inšpektor certifikačného inštitútu zúčastňuje príchodu zvierat na bitúnok ako svedok a ubezpečuje sa, či sú normy prepravy, vykladania a zaobchádzania so zvieratami a podmienky pre odpočinok na bitúnku v súlade s platnými právnymi predpismi. Takéto návštevy sa uskutočňujú bez predchádzajúceho oznámenia. Jedenkrát za mesiac inšpektor certifikačného inštitútu kontroluje aj vopred očíslované expedičné spisy. Inšpektor certifikačného inštitútu má na zodpovednosti označovanie jatočných tiel, jatočných polovíc a veľkých kusov mäsa, ako aj vydávanie záručných osvedčení. Tvar a veľkosť značky a postup označovania jatočných tiel, jatočných polovíc, jatočných štvrtín a/alebo veľkých kusov mäsa určuje certifikačný inštitút. Po každej návšteve certifikačný inštitút predloží správu združeniu výrobcov. Každá zistená nezrovnalosť sa okamžite oznamuje združeniu výrobcov.“ „c) Hodnotenie existujúcich podmienok a kontrola baliarenských podnikov:“ „Aby sa baliarenské podniky mohli zaradiť do systému označovania pôvodu a byť v ňom zaregistrované, certifikačný inštitút zabezpečuje, aby existujúce podmienky zaručovali súlad s ustanoveniami v brožúre špecifikácie označenia pôvodu. Po návšteve baliarenského podniku certifikačný inštitút predloží správu združeniu výrobcov. V každom baliarenskom podniku sa návšteva uskutočňuje najmenej šesťkrát za rok, a to bez predchádzajúceho oznámenia a vtedy, keď to certifikačný inštitút považuje za vhodné.“ „V každom baliarenskom podniku sa kontrolujú najmä tieto body: – záznamy, ktoré treba viesť – musia byť správne vyplnené skutočnými údajmi, najmä pokiaľ ide o používanie záručných osvedčení; – súlad s hygienickými a sanitárnymi podmienkami, ktoré vyžadujú aktuálne právne predpisy; – identifikácia (označením pôvodu) a pôvod veľkých kusov mäsa s označením pôvodu a/alebo ich častí, ktoré sa nachádzajú v priestoroch baliarenského podniku, či v chladiarenskom sklade, alebo na mieste rozrábania a balenia; – korešpondencia medzi doručenými a odoslanými jatočnými telami, jatočnými polovicami a/alebo jatočnými štvrtinami; – súlad s normami rozrábania a balenia, ktoré stanovuje certifikačný inštitút a aktuálne právne predpisy; – typ použitého obalu (mal by byť priehľadný).“ „Po každej návšteve certifikačný inštitút predloží správu združeniu výrobcov. Každá zistená nezrovnalosť sa okamžite oznamuje združeniu výrobcov.“ „d) Hodnotenie existujúcich podmienok a kontrola predajných miest:“ „Aby sa predajné miesta mohli zaradiť do systému označovania pôvodu a byť v ňom zaregistrované, certifikačný inštitút uskutoční návštevu s cieľom posúdiť, či perspektívne predajné miesto môže splniť podmienky stanovené v brožúre špecifikácie označenia pôvodu.“ „Kontroly predajných miest sa osobitne zameriavajú na: – súlad s hygienickými a sanitárnymi podmienkami stanovenými v aktuálnych právnych predpisoch; – identifikáciu mimo predajného miesta; – záznamy, ktoré musia viesť – musia byť správne vyplnené skutočnými údajmi; – korešpondenciu medzi veľkými kusmi mäsa a/alebo ich časťami, ktoré boli doručené, a tými, ktoré boli predané; – identifikáciu a pôvod veľkých kusov mäsa s označením pôvodu a/alebo ich častí, ktoré sa nachádzajú v ich priestoroch, či v chladiarenskom sklade, alebo vo výklade; – balenie a označenie veľkých kusov mäsa určených na predaj; – v prípade maloobchodného predaja, oddelenie mäsa certifikovaného označením pôvodu a súlad s dňami výhradného predaja, ak také sú; – porovnanie certifikačných osvedčení certifikovaného mäsa na každom predajnom mieste so záznamami doručeného a predaného mäsa; – overenie zmluvných doložiek.“ „e) Iné aspekty týkajúce sa kontrol:“ „Každý kontrolný postup sa musí zorganizovať a uskutočniť podľa ustanovení z brožúry špecifikácie označenia pôvodu. Vo všeobecnosti sa všetky kontrolné postupy organizujú tak, aby sa v každej fáze výroby dal ľahko určiť pôvod výrobku a aby sa dali ľahko identifikovať všetky články výrobného reťazca. V akejkoľvek fáze výroby môže certifikačný orgán odmietnuť zvieratá, veľké kusy mäsa alebo ich časti, ako sa stanovuje v brožúre špecifikácie výroby týkajúcej sa označenia pôvodu, a v súlade s rozhodnutím certifikačného inštitútu. Všetky uvedené body kontroly podliehajú overeniu a posúdeniu zo strany certifikačného inštitútu, ktorý odošle svoju správu združeniu výrobcov. Všetci registrovaní výrobcovia a všetky registrované bitúnky, baliarenské podniky a predajné miesta majú právo na informácie o všetkých uskutočnených posúdeniach. V prípade situácií, ktoré nie sú upravené týmito nariadeniami, má konečné slovo certifikačný inštitút.“ „II. Analýzy, ktoré sa vykonávajú na zabezpečenie súladu s brožúrou špecifikácie označenia pôvodu“ „Uskutočňujú sa fyzikálne a chemické analýzy na zabezpečenie súladu s brožúrou špecifikácie označenia pôvodu, pokiaľ ide o riadenie chovu zvierat a podmienky zabíjania.“ Analýzy osobitne zahŕňajú: – krv, výkaly a moč (odobraté z farmy); – pečeň, svaly a tuk (odobraté z bitúnka).“ „Každý mesiac sa vyberie približne 10 % fariem, na ktorých sa odoberú vzorky na analýzu. Na každom bitúnku sa každý mesiac odoberajú vzorky z 2 % zabitých zvierat určených na certifikáciu označením pôvodu. Odoberanie vzoriek sa organizuje tak, aby sa každých šesť mesiacov odobrali vzorky zo zvierat na všetkých farmách.“ Nové znenie: (vypúšťa sa) Vypustili sa ustanovenia o kontrole, ktoré sú vzhľadom na súčasné právne predpisy zastarané alebo nadbytočné, tie, ktoré sú menej v súlade s rámcovými pravidlami v tejto oblasti v rámci kontextu úradných kontrol, alebo tie, ktoré by nemali byť súčasťou kontrolných postupov alebo špecifikácie.